**ANEXĂ la OMTI NR.**

**Schemă de ajutor de stat pentru realizarea de investiții în Suprastructura portuară de încărcare/ descărcare și depozitare a mărfurilor în vederea reducerii blocadei din zona porturilor românesti ca urmare a blocării căilor navale din Ucraina**

**Secțiunea I - Introducere**

**Art. 1**. Prin prezenta schemă de ajutor de stat se are în vedere acordarea de ajutoare de stat pentru investiții în suprastructura porturilor maritime și interioare din România aflate la granița estică a Uniunii Europene (UE), afectate de fluxurile de marfă ale Ucrainei (Constanta, Galati si Giurgiu SI/ în porturile situate de-a lungul Canalului Dunăre – Marea Neagră (inclusiv Poarta Alba – Midia – Năvodari, de-a lungul Canalului Sulina sau în porturile din zonele Midia si Mangalia (parte a Portului Constanta) pentru a facilita expedierea produselor, în special agricole, din Ucraina și accesul Ucrainei la piețele internaționale și la lanțurile de aprovizionare globale, prin integrarea acestor porturi în lanțuri eficiente de transport și de logistică, dar și pentru creșterea volumului de mărfuri manipulate în porturi, pentru a contribui la creșterea economică și la o utilizare și funcționare mai eficientă ale rețelei transeuropene de transport.

**Art. 2.** (1) Ajutoarele de stat acordate în baza prezentei scheme de ajutor de stat pot fi compatibile cu piața internă, în conformitate cu prevederile Tratatului privind Funcționarea a Uniunii Europene (TFUE) .

(2) Acordarea ajutoarelor de stat în baza prezentei scheme se face cu respectarea prevederilor articolului 107 3(C) din TFUE.

**Art. 3.** Ajutoarele de stat prevăzute de prezenta schemă se vor acorda doar după emiterea deciziei de autorizare a Comisiei Europene.

**Secțiunea II - Baza legală**

**Art. 4.** Prezenta schemă este elaborată în conformitate cu:

1. Tratatul privind Funcționarea Uniunii Europene (TFUE) articolul 107 3(C).
2. Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize;

c) Decizia CE nr. C(2022)9754, din 16.12.2022 privind aprobarea Programului Transport 2021-2027;

d) Ordonanța de urgență a Guvernului nr. 77/2014 privind procedurile naționale în domeniul ajutorului de stat, aprobată cu modificări și completări prin Legea nr. 20/2015, cu modificările și completările ulterioare.

e) Decizia Comisiei Europene nr. C(2024) 23/11.01.2024, de aprobare a ”Schemei de ajutor de stat pentru realizarea de investiții în Suprastructura portuară de încărcare/ descărcare și depozitare a mărfurilor în vederea reducerii blocadei din zona porturilor românești ca urmare a blocării căilor navale din Ucraina".

f) prevederile Comunicării Comisiei către Parlamentul European, Consiliu, Comitetul Economic și Social European și Comitetul Regiunilor COM(2022) 217 /12.5.2022 privind Un plan de acțiune pentru culoarele de solidaritate UE-Ucraina pentru a facilita exporturile agricole ale Ucrainei și schimburile comerciale bilaterale cu UE.

**Secțiunea III - Obiectivul și scopul schemei**

**Art. 5**. Obiectivul prezentei scheme constă în acordarea de ajutoare de stat pentru realizarea de investiții în porturile maritime și interioare (Constanța, Galați, Giurgiu, în porturile situate de-a lungul Canalului Dunăre – Marea Neagră inclusiv Poarta Alba – Midia – Năvodari, de-a lungul Canalului Sulina sau în porturile din zonele Midia si Mangalia (parte a Portului Constanta) , în vederea reducerii efectelor negative imediate ale crizei geopolitice provocate de agresiunea Rusiei împotriva Ucrainei ( aflate pe rețeaua TEN-T)

**Art. 6.** (1) Această schemă are ca scop:

1. stabilirea/operaționalizarea de urgență a rutei logistice alternative care să utilizeze toate modurile de transport și să conecteze UE cu Ucraina;
2. extinderea și dezvoltarea serviciilor de transport de mărfuri corespunzătoare de-a lungul rutelor logistice respective care leagă Ucraina de porturile maritime din UE, unde mărfurile ar putea fi expediate mai departe sau ar putea fi, de asemenea, depozitate;
3. facilitarea, în special, a expedierii produselor agricole din Ucraina dar și a comerțului bilateral cu mărfuri și accesul Ucrainei la piețele internaționale și la lanțurile de aprovizionare globale, asigurându-se faptul că pe piața mondială ajung cerealele atât de necesare;
4. deblocarea potențialului logistic existent în porturile romanești aflate în hinterlandul porturilor Ucrainene, în timp ce acțiunile suplimentare pe termen mediu și lung ar trebui să servească drept factori ce favorizează schimburile comerciale postbelice ale Ucrainei și să sprijine reconstrucția țării;
5. reducerea blocadei navale temporare din nordul Mării Negre mai ales din porturile românești care au preluat fluxurile de marfă din și spre Ucraina;
6. facilitarea instituirii culoarelor de solidaritate UE-Ucraina în vederea menținerii exporturilor ucrainene, în acoperirea nevoilor Ucrainei în ceea ce privește importul de bunuri esențiale;
7. modernizarea / dezvoltarea suprastructurii portuare de încărcare/ descărcare/procesare și depozitare a mărfurilor în porturile românești maritime și interioare, aflate la granița estică a UE/in zona Giurgiu, afectate de fluxurile de marfă ale Ucrainei.

(2) Implementarea prezentei scheme va contribui la fluidizarea, creșterea capacității de operare în porturile maritime și fluviale în care se operează mărfuri din și spre Ucraina aflate pe teritoriul României și va contribui la eforturile UE de a sprijini economia și redresarea economică a Ucrainei, precum și la stabilizarea piețelor alimentare globale și la îmbunătățirea securității alimentare la nivel mondial.

**Secțiunea IV - Domeniul de aplicare**

**Art. 7.** Schema de ajutor de stat se aplică pentru investițiile destinate modernizării / dezvoltării suprastructurii portuare de încărcare / descărcare/ procesare și depozitare (echipamente de încărcare/descărcare/manipulare; facilități pentru depozitare a mărfurilor în porturile românești maritime și interioare (Constanța, Galați, Giurgiu și /sau în porturile situate de-a lungul Canalului Dunăre – Marea Neagră (inclusiv Poarta Alba – Midia – Năvodari), de-a lungul Canalului Sulina sau în porturile din zonele Midia si Mangalia (parte a Portului Constanta) ), în vederea facilitării, în special, a expedierii produselor agricole din Ucraina, dar și comerțul bilateral cu mărfuri și accesul Ucrainei la piețele internaționale și la lanțurile de aprovizionare globale, asigurându-se faptul că pe piața mondială ajung cerealele atât de necesare.

**Secțiunea V - Definiţii**

**Art. 8.** În sensul prezentei scheme următorii termeni se definesc astfel:

1. **Suprastructura portuară** presupune amenajările de suprafață (cum ar fi cele de depozitare temporară), echipamentele fixe (cum ar fi depozitele și clădirile terminalelor) și echipamentele mobile, (cum ar fi macaralele), situate în port și destinate furnizării de servicii portuare în legătură cu transportul; totodată instalațiile destinate încărcării/ descărcării și procesării mărfurilor- Instalații portuare de operare, delimitează utilajele necesare descărcării, încărcării, transbordării, primirii şi expedierii mărfurilor din navă, la navă către și din alte mijloace de transport, precum și echipamentele de transport pe distanțe scurte, cum ar fi remorchere, locomotive, capete de tractor.
2. **demararea lucrărilor** - înseamnă fie demararea lucrărilor de construcții în cadrul investiției, fie primul angajament cu caracter juridic obligatoriu de comandă pentru echipamente sau oricare alt angajament prin care investiția devine ireversibilă, în funcție de care are loc primul. Cumpărarea de terenuri și lucrările pregătitoare, cum ar fi obținerea permiselor și realizarea studiilor de fezabilitate, nu sunt considerate drept demarare a lucrărilor.

c) **profit din exploatare** - diferența dintre veniturile actualizate și valoarea actualizată a costurilor de exploatare pe durata de viață economică a investiției, în cazul în care această diferență este pozitivă. Cheltuielile de exploatare includ costuri precum costurile cu personalul, materialele, serviciile contractate, comunicațiile, energia, întreținerea, chiria, administrația, dar exclud costurile de amortizare și costurile de finanțare în cazul în care acestea au fost acoperite de ajutoare pentru investiții. Actualizarea veniturilor și a costurilor de exploatare cu ajutorul unei rate de actualizare corespunzătoare permite realizarea unui profit rezonabil.

d) **infrastructură portuară** - infrastructura și instalațiile pentru furnizarea de servicii portuare legate de transport, cum ar fi danele utilizate pentru legarea/dezlegarea navelor, pereții cheiurilor, debarcaderele și pontoanele plutitoare, bazinele interioare, rambleurile și terenurile recuperate din ape, infrastructura pentru combustibilii alternativi, infrastructura pentru colectarea deșeurilor provenite din exploatarea navelor și a reziduurilor de încărcătură.

e) **infrastructură de acces** – orice tip de infrastructură necesară pentru a asigura accesul și intrarea utilizatorilor în porturile maritime sau interioare de pe uscat, de pe mare sau de pe un curs de apă, cum ar fi drumurile de acces, șinele de cale ferată, șenalele de acces și ecluzele.

f) **port maritim** - port destinat, în principal, primirii navelor maritime.

g) **port interior** - un port, altul decât un port maritim, destinat primirii navelor de navigație interioară.

h) **întreprindere** - orice entitate care desfășoară o activitate economică, indiferent de statutul său juridic și modul în care este finanțată. În sensul legislației din domeniul ajutorului de stat, termenul de „întreprindere” trebuie înțeles ca reprezentând o „unitate economică” (economic unit) / „entitate economică unică” (single economic entity). Se poate considera că mai multe entități juridice distincte formează o singură unitate economică, respectiv o întreprindere, dacă între acestea există influențe dominante/decisive (apreciate, de exemplu, prin existența unei participații de control și a altor legături funcționale, economice sau organice între respectivele entități). Exercitarea efectivă a controlului poate rezulta din implicarea directă sau indirectă în conducerea acesteia (de exemplu, în luarea unor decizii ce țin de strategia de afaceri/comercială/de management).

i) **IMM -** Categoria microîntreprinderilor și a întreprinderilor mici și mijlocii este formată din întreprinderi care au mai puţin de 250 de angajaţi și a căror cifră de afaceri anuală nu depășește 50 de milioane EUR și/sau al căror bilanţ anual total nu depășește 43 de milioane EUR. O întreprindere mică este definită ca fiind o întreprindere care are mai puţin de 50 de angajaţi și a cărei cifră de afaceri anuală și/sau al cărei bilanţ anual total nu depășește 10 milioane EUR. O microîntreprindere este definită ca fiind o întreprindere care are mai puţin de 10 angajaţi și a cărei cifră de afaceri anuală și/sau al cărei bilanţ anual total nu depășește 2 milioane EUR.

j) **data acordării ajutorului** - data la care dreptul legal de a primi ajutorul este conferit beneficiarului, în conformitate cu regimul juridic național aplicabil, respectiv data semnării contractului de finanțare, indiferent de data la care ajutorul se plătește întreprinderii respective.

k) data plății ajutorului de stat - data la care beneficiarul intră efectiv în posesia ajutorului.

l) **furnizor de ajutor de stat –** Ministerul Transporturilor și Infrastructurii, în calitate de Autoritate de Managament pentru Programul Transport.

m) **administrator al schemei -** Ministerul Transporturilor și Infrastructurii, în calitate de Autoritate de Managament pentru Programul Transport.

n) **intensitatea ajutorului** - înseamnă valoarea brută a ajutorului exprimată ca procent din costurile eligibile, înainte de deducerea impozitelor sau a altor taxe.

o) **Funding GAP-**înseamnă costul suplimentar net determinat de diferența dintre veniturile și costurile economice (inclusiv investiția și funcționarea) proiectului sprijinit și cele ale proiectului alternativ pe care beneficiarul ajutorului l-ar realiza în mod credibil în absența ajutorului. Pentru a determina deficitul de finanțare, statul membru trebuie să cuantifice, pentru scenariul factual și un scenariu contrafactual credibil, toate costurile și veniturile principale, costul mediu ponderat estimat al capitalului („WACC”) al beneficiarilor pentru a actualiza fluxurile de numerar viitoare, după cum precum și valoarea actuală netă („VAN”) pentru scenariile faptice și contrafactuale, pe durata de viață a proiectului. Costul suplimentar net tipic poate fi estimat ca diferența dintre VAN pentru scenariul factual și pentru scenariul contrafactual pe durata de viață a proiectului de referință.

p)**spatiu de depozitare temporar-** se referă în acest caz la durata depozitării, nu la tipul construcției. Depozitarea temporară se referă la depozitarea mărfurilor de la preluarea acestora de pe un vehicul de transport și până la îndeplinirea exclusiv a condițiilor logistice pentru tranferul pe un alt vehicul de transport în vederea continuării parcursului spre destinația finală. Depozitarea temporară nu are ca scop formarea unor stocuri de mărfuri pentru obținerea unor avantaje comerciale prin creșterea prețurilor de vânzare în funcție de condițiile pieței.

**Secțiunea VI – Categorii de beneficiari și criterii de eligibilitate**

**Art.9.** (1) Potențialii beneficiari de ajutor de stat în cazul investițiilor în suprastructura portuară sunt:

-operatorii portuari privați - care sunt întreprinderi micro, mici, mijlocii sau mari constituite în conformitate cu legislația specifică din statul membru a cărei naționalitate o dețin, care desfășoară activități de descărcare, încărcare, transbordare, primire şi expediere a mărfurilor din navă, la navă către și din alte mijloace de transport, în cadrul Porturilor Constanta, Galați si Giurgiu si în porturile situate de-a lungul Canalului Dunăre – Marea Neagră (inclusiv Poarta Alba – Midia – Năvodari), de-a lungul Canalului Sulina sau în porturile din zonele Midia si Mangalia (parte a Portului Constanta) și care au operat și operează mărfuri de natura celor prevăzute de prezenta schema.

(2) Beneficiarii de ajutor de stat depun proiecte individual sau in parteneriat.

**Art.10.** Pentru a primi finanțare în cadrul schemei, beneficiarii menționați la art. 9 trebuie să îndeplinească următoarele condiții cumulative:

1. Să nu facă obiectul unui ordin de recuperare emis în urma unei decizii anterioare conform legislației în vigoare prin care un ajutor de care a beneficiat a fost declarat ilegal și incompatibil cu piața internă, cu excepția cazului în care acest ordin a fost executat sau ajutorul a fost rambursat, inclusiv dobânzile aferente;
2. Să fi îndeplinit obligațiile de plată a impozitelor, taxelor și contribuțiilor de asigurări sociale către bugetele componente ale bugetului general consolidat, și bugetului local în conformitate cu prevederile legale în vigoare în România;
3. Reprezentantul legal nu a suferit condamnări definitive din cauza unei conduite profesionale îndreptată împotriva legii, decizie formulată de o autoritate de judecată ce are forță de lucru judecat;
4. Nu a fost subiectul unei judecăți de tip lucru judecat pentru fraudă, corupție, implicarea în organizații criminale sau în alte activități ilegale, în detrimentul intereselor financiare ale Comunității Europene;
5. Reprezentatul legal al solicitantului nu este subiectul unui conflict de interese, astfel cum este definit în legislația națională;
6. Solicitantul va trebui să demonstreze capacitatea de implementare (tehnică și administrativă) conform grilei de selecție.
7. Solicitantul demonstrează capacitatea de asigurare a cofinanțării proiectului din surse proprii, neafectate de nicio măsură de ajutor (disponibilitate financiară bancară, scrisori de confort etc);
8. Solicitantul este operator portuar autorizat și, în anul 2022/2023, a derulat activități de operare a mărfurilor din și spre Ucraina, în special de natura celor alimentare, bunuri esențiale. Va dovedi prin documente de transport conform legii.
9. Solicitantul demonstrează că are activitate în domeniul operării bunurilor esențiale de natura celor afectate de criza actuală.[[1]](#footnote-1)
10. Solicitantul va demonstra necesitatea de noi capacități de procesare a mărfurilor față de cele existente.
11. Solicitantul demonstrează contribuția noilor echipamente la reducerea timpilor de așteptare din porturile vizate.
12. Solicitantul desfășoară activități în cadrul porturilor Constanța, Galați, Giurgiu si în porturile situate de-a lungul Canalului Dunăre – Marea Neagră (inclusiv Poarta Alba – Midia – Navodari), de-a lungul Canalului Sulina sau în porturile din zonele Midia si Mangalia (parte a Portului Constanta) .
13. Solicitantul ajutorului de stat trebuie să demonstreze că investiția duce la creșterea capacității suprastructurii și că capacitatea sporită va fi dedicată în principal fluxurilor de trafic generate de conflictul din Ucraina.
14. solicitantul trebuie sa demonstreze ca este întreprindere autonoma sau sa prezinte legătura cu alte întreprinderi( acționariat/sucursala etc).

**Secțiunea VII - Condiții de eligibilitate a proiectelor**

**Art. 11.** (1) Proiectul este implementat pe teritoriul României în cadrul Porturilor Constanța, Galați, Giurgiu și în porturile situate de-a lungul Canalului Dunăre – Marea Neagră (inclusiv Poarta Alba – Midia – Năvodari, de-a lungul Canalului Sulina sau în porturile din zonele Midia si Mangalia (parte a Portului Constanta) pe rețeaua TEN-T.

(2) Proiectul trebuie să contribuie la realizarea obiectivelor menționate la Secțiunea III din prezenta schemă.

(3) Proiectul trebuie să poată fi implementat până cel târziu la 31.12.2025. Acordarea ajutorului se face pana la 31.12.2024.

(4) Proiectul trebuie să conțină exclusiv echipamente, instalații portuare de operare, utilaje portuare de operare, spatii de depozitare așa cum au fost definite la secțiunea V.

(5) Proiectul va viza activitatea curentă a beneficiarului, nu va viza diversificarea activității existente. Proiectul va avea în vedere activități care vin în completarea unor activități deja existente, nu se vor finanța proiecte care propun înființarea unor companii noi.

(6) Activitățile derulate în cadrul proiectului trebuie să respecte legislația națională/comunitară și regulile în domeniul egalității de șanse, dezvoltării durabile, achizițiilor publice (inclusiv dacă sunt incluse activități care au fost demarate anterior depunerii proiectului), informării și publicității și ajutorului de stat.

(7) Proiectul pentru care se solicită finanțare nu a mai beneficiat de finanțare din fonduri publice, în ultimii 5 ani înainte de data depunerii cererii de finanțare.

(8) Costurile eligibile ale proiectului sunt costurile menționate la Secțiunea XI.

(9) Ajutorul de stat nu se acordă pentru investiții care sunt în implementare sau care sunt finalizate din punct de vedere tehnic și financiar.

(10) Finanțarea oferita in cadrul prezentei scheme nu va susține suprastructura dedicată transportului sau depozitării combustibililor fosili, aceasta nefiind eligibila a fi finanțata din fonduri nerambursabile.

(11) Activitățile proiectului fac parte din categoriile celor eligibile.

(12) Tipurile de echipamente care fac obiectul prezentei scheme sunt: echipamente de încărcare/ descărcare/ manipulare mărfuri, facilități de stocare temporară/

(13) Localizarea proiectului/ Aria geografica de utilizare( proiectul sa se desfășoare in zonele menționate de prezenta schema).

(14) Investiția propusa in cadrul proiectului este legata de fluxurile de marfa afectate de conflictul din Ucraina.

(15) Proiectul contribuie la reducerea timpului total de transport pe fluxurile de marfa generate de conflictul din Ucraina.

(16) Investiția trebuie sa devină complet operațională până cel târziu la 31.12.2025.

**Secțiunea VIII - Durata**

**Art. 12.** Prezenta schemă intră în vigoare la data publicării ei în Monitorul Oficial al României, Partea I, numai după aprobarea Comisiei Europene, și se aplică până la data de 31.12.2024. Plățile aferente ajutoarelor acordate în baza prezentei scheme se vor efectua până cel târziu la data de 31.12.2025.

**Secțiunea IX - Bugetul schemei și numărul estimat de beneficiari pentru investițiile în suprastructura și utilajele de operare**

**Art. 13.** (1) Bugetul total estimat al schemei pentru investițiile în suprastructura portuară este de 126.000.000 euro (echivalent în lei Cf Curs INFOR EURO luna octombrie 2023) si reprezintă fonduri europene nerambursabile asigurate prin Fondul de Coeziune prin Programul Transport 2021-2027 și de la bugetul de stat (63.000.000 euro reprezintă Fond de Coeziune și 63.000.000 euro reprezentând cofinanțare din Bugetul de stat pentru Programul Transport).

(2) Derularea operațiunilor financiare determinate de utilizarea fondurilor prevăzute la alin.(1) se face în conformitate cu prevederile Ordonanței de urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020, aprobată cu modificări și completări prin Legea nr. 105/2016, cu modificările și completările ulterioare, și în conformitate cu Ordonanță de urgență a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă, aprobată cu modificări prin Legea nr. 231/2023.

**Art. 14.** Numărul estimat de beneficiari de ajutor de stat pentru investițiile în suprastructura portuară în cadrul prezentei scheme este de maxim 30 până la epuizarea fondurilor alocate.

**Secțiunea X. - Valoarea maximă a finanțării nerambursabile (intensitatea ajutorului de stat) pentru investițiile în suprastructura portuară**

**Art. 15.** (1) Ajutorul de stat se acordă sub formă de grant şi nu va depăși funding gap-ul, dar nu mai mult de 65% din costul total fără TVA. În orice situație, valoarea ajutorului de stat nu va depăși 10.000.000 de euro per întreprindere.

(2) In situația in care solicitanții au beneficiat, pentru același proiect, de ajutor de stat în cadrul unei scheme de ajutor de stat pe cadrul Temporar de Criza Secțiunea 2.1, acest ajutor se va deduce din valoarea maxima a ajutorului stabilită conform prevederilor alin (1).

(3) Diferența până la valoarea totală a proiectului se acoperă de către beneficiar, acesta trebuind să aducă o contribuție financiară la finanțarea costurilor eligibile, fie din resurse proprii, fie din surse atrase, sub o formă care să nu facă obiectul niciunui ajutor public.

**Secțiunea XI. Costurile eligibile pentru investițiile în suprastructura portuară, instalații portuare**

**Art. 16**. (1) În cazul investițiilor în suprastructura - Instalații portuare de operare costuri eligibile sunt costurile de investiție cu:

(a) instalații portuare de operare, respectiv utilajele necesare descărcării, încărcării, transbordării, primirii şi expedierii mărfurilor din navă, la navă către și din alte mijloace de transport.

(b) principalele mijloace de transbordare a mărfurilor ce au amplasare de-a lungul frontului de acostare, de exemplu macaralele de cheu, podurile de transbordare, automacaralele mobile si macaralele plutitoare, spredere etc.

(c) mijloace auxiliare de transbordare a mărfurilor, cu autonomie sporita si raza mare de acțiune, de tipul autostivuitoarelor, auto încărcătoarelor si transportoarelor – stivuitoarelor.

(d) orice alte utilaje/ componente care contribuie la accelerarea procesului de încărcare descărcare.

(e) spatii de depozitare destinate depozitarii pe perioade scurte.

(f) utilajele/ echipamentele menționate la punctele a, b, c și d vor demonstra încadrarea la categoria echipamentelor eficiente energetic aflate pe piață. Beneficiarii vor achiziționa echipamentele care vor fi încadrate ca nepoluante și/ eficiente energetic conform legislației aplicabile, disponibile la momentul lansării achiziției pe piață si aplicabile la scară larga. De asemenea achiziția de utilaje care sunt conform ultimelor tehnologii, electrice/ hibrid vor fi considerate prioritare.

(2) În cazul investițiilor desfășurate de beneficiarii acestei scheme nu sunt eligibile costurile de investiție referitoare la activități care nu sunt legate de transporturi, inclusiv instalații de producție industrială care funcționează în perimetrul portului, birouri sau magazine, și nici costurile pentru clădiri, terenuri, construcții și alte asemenea.

(3) În cazul investițiilor desfășurate de beneficiarii acestei scheme nu se vor finanța cheltuieli de pregătire, achiziții scriere cerere de finanțare, management proiect, studii, analize etc.

(4) Prin prezenta schema nu se subvenționează si nu se finanțează activități de transport, nave, flote, activități similare.

**Secțiunea XII - Reguli privind cumulul ajutoarelor de stat**

**Art. 17.** (1) Ajutoarele de stat acordate prin prezenta schema pentru un anumit proiect specific cu aceleași cheltuieli eligibile pot fi cumulate cu ajutoare de minimis acordate în temeiul regulamentelor de minimis sau cu ajutoarele acordate în temeiul regulamentelor de exceptare pe categorii, cu condiția respectării dispozițiilor și a normelor privind cumularea prevăzute în regulamentele respective;

(2) Ajutorul de stat acordat in baza prezentei scheme poate fi cumulat cu ajutorul de stat acordat pentru același proiect, aprobat de către Comisia Europeană in baza Cadrului Temporar de Criză, fără a depăși valoarea maximă a ajutorului stabilită conform art. 15 alin (1).

**Secțiunea XIII - Modalitatea de acordare a ajutorului de stat și de derulare a schemei**

**Art. 18.** (1)  Urmare a obținerii deciziei CE privind aprobarea Schemei de ajutor de stat, administratorul publica prezenta Schema împreuna cu ghidul solicitantului aferent Priorității 7- Dezvoltarea transportului naval și multimodal, Obiectivul specific 3.1. Dezvoltarea unei rețele TEN-T, reziliențe la schimbările climatice, inteligente, sigure, durabile și intermodale si lansează apelul competitiv de proiecte. Durata apelului competitiv de proiecte va fi limitata la 120 de zile calendaristice, in functie de data aprobarii de catre CE a Deciziei.

(2) Beneficiarii eligibili depun dosarele de aplicație prin intermediul MySMIS la Autoritatea de Management pentru Programul Operațional Transport.

(3) Administratorul Schemei verifică îndeplinirea condițiilor stabilite in cadrul prezentei scheme de ajutor de stat si a celor prevazute de Ghidul solicitantului aferent Priorității 7- Dezvoltarea transportului naval și multimodal, Obiectivul specific 3.1. Dezvoltarea unei rețele TEN-T, reziliențe la schimbările climatice, inteligente, sigure, durabile și intermodale.

(4) Verificarea îndeplinirii condițiilor se realizează în două etape:

a) În prima etapă se verifică îndeplinirea criteriilor privind verificarea administrativa conform Anexei 1 la prezenta Schemă.

b) In etapa a doua se verifică îndeplinirea criteriilor menționate in Anexa 2 la prezenta Schemă. Astfel proiectele vor fi evaluate din punct de vedere tehnico-economic si financiar.

(5) Evaluarea tehnico-economica presupune verificarea acuratetei si coerentei informatiilor prezentate de Solicitant cu privire la fluxurile de marfuri generate de conflictul din Ucraina si cu privire la impactul investitiei asupra fluidizarii acestora si reducerii timpului total de transport.

(6) Evaluarea financiara presupune analiza impactului investiției asupra profitului Solicitantului. In acest scop, Solicitanții vor completa macheta de calcul a rentabilității financiare a investiției, anexata Ghidului Solicitantului

(7) Criteriul principal de evaluare si selecție il reprezintă contribuția maxima posibila la fluidizarea fluxurilor de marfa generate de conflictul din Ucraina:

1. Proiecte Tip 1: Echipamente de incarcare/ descarcare/ manipulare marfuri

Volumul suplimentar de mărfuri încărcate/descărcate pe/din nave/barje/ Valoarea ajutorului de stat

1. Proiecte Tip 2: Facilitati de stocare

Volumul suplimentar de mărfuri încărcate/descărcate pe/din nave/barje/ Valoarea ajutorului de stat

(8) Proiectele eligibile si care nu au fost respinse in etapa de evaluare tehnico-economica vor fi prioritizate in functie de Raportul Volum suplimentar/ Valoarea ajutorului de stat (crescator).

(10) In situatia in care Raportul Volum suplimentar/ Valoarea ajutorului de stat este acelasi pentru mai multe proiecte de acest tip, iar finantarea tuturor nu este posibila din cauza limitelor bugetare (dupa realocarile intre tipurile de proiecte), în acest caz, doar proiectele cu acelasi punctaj vor fi prioritizate luand in considerare, in ordine, urmatoarele criterii suplimentare:

-Pasul 1: Proiecte care vizeaza cerealele sau plantele oleaginoase vor fi prioritare. Daca este cazul, dupa aplicarea acestui criteriu, pentru proiectele ramase avand acelasi Raportul Volum suplimentar/ Valoarea ajutorului de stat, se trece la Pasul 2.

-Pasul 2: Proiecte localizate in interiorul Porturilor Constanta, Galati, Giurgiu vor fi prioritare. Daca este cazul, dupa aplicarea acestui criteriu, pentru proiectele ramase avand acelasi Raportul Volum suplimentar/ Valoarea ajutorului de stat, se trece la Pasul 3.

-Pasul 3: Proiectele ramase, daca este cazul, vor fi prioritizate si finantate in functie de contributia Solicitantului la realizarea investitiei.

(11) În termen de 15 zile lucrătoare de la finalizarea verificării aplicațiilor depuse prin intermediul MySMIS, Administratorul Schemei publică lista cu punctajele obținute, în ordine crescătoare, pe pagina de internet a  Ministerului Transporturilor și Infrastructurii. În urma publicării listei, se declară admise proiectele, în ordine crescătoare până la epuizarea sumei alocate.

(12) În termen de 5 zile lucrătoare de la data publicării listei cu punctajele obținute, Beneficiarii pot depune contestație prin intermediul MySMIS.

(13) La împlinirea termenului de depunere a contestațiilor, Administratorul publică, pe pagina de internet a  Ministerului Transporturilor și Infrastructurii,  lista finala a proiectelor admise pentru care se semnează contracte de finanțare. În cadrul contractelor de finanțare se menționează faptul că,  valoarea finanțării publice reprezintă ajutor de stat acordat în baza schemei aprobate conform Deciziei CE.

(14) Acordarea Ajutorului de stat va avea in vedere

1. Completarea declarației din Anexa 1 la prezenta schemă
2. Grila prevăzută la Anexa 2 la prezenta schemă

**Art.19.** În vederea susținerii celor mentionate la art. 18, solicitanții vor prezenta Analiza traficului existent (pentru perioada 2022-2023 comparativ cu anul 2021 și o estimare de trafic pana in 2027.

**Secțiunea XIV Recuperarea ajutoarelor de stat**

**Art. 20**. (1) Dacă se constată că beneficiarul nu a respectat condițiile de acordare prevăzute de prezenta schemă, furnizorul, emite decizii prin care se dispune stoparea sau recuperarea ajutoarelor de stat acordate. Aceste decizii au caracter de titlu executoriu. În vederea îndeplinirii obligaţiilor prevăzute de prezentul alineat, furnizorul emite, prin acte normative sau administrative, norme metodologice proprii.

(2) Recuperarea ajutorului de stat se realizează de către furnizorul schemei de ajutor, conform prevederilor Ordonanței de urgență a Guvernului nr. 77/2014 privind procedurile naționale în domeniul ajutorului de stat, precum şi pentru modificarea şi completarea Legii concurenței nr. 21/1996, aprobată cu modificări și completări prin Legea nr. 20/2015, cu modificările și completările ulterioare. Pentru aceasta, Furnizorul schemei va elabora metodologia de recuperare a ajutorului.

**Art. 21.** Valoarea ajutorului recuperat se completează și cu valoarea dobânzii aferente, datorate de la data plăţii ajutorului până la data recuperării acestuia. Procedura de calcul al dobânzii se stabilește conform instrucțiunilor emise de Consiliul Concurenței.

**Art. 22.**(1) Furnizorii au obligația transmiterii Consiliului Concurenței a unei informări, în termen de 5 zile lucrătoare de la rămânerea definitivă a hotărârii judecătorești pronunțate de instanțele naţionale privind măsurile de recuperare a ajutoarelor de stat/de minimis.

(2) Furnizorii au obligația transmiterii la Consiliul Concurenței, spre informare, în termen de maximum 5 zile lucrătoare de la adoptare, a deciziilor proprii prin care se dispune recuperarea ajutoarelor de stat sau de minimis.

**Art. 23.** Rata dobânzii aplicabile este cea stabilită prin Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (UE) 2015/1589 al Consiliului de stabilire a normelor de aplicare a articolului 108 din Tratatul privind funcționarea Uniunii Europene, publicat în Jurnalul Oficial al Uniunii Europene L 140/ 30.04.2004, cu modificările și completările ulterioare, precum şi cu respectarea prevederilor Regulamentului (UE) 2015/1589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcționarea Uniunii Europene, publicat în Jurnalul Oficial al Uniunii Europene L 248/ 24.09.2015.

**Secțiunea XV - Reguli privind publicarea, informarea, raportarea şi monitorizarea ajutoarelor de stat**

**Art. 24.** În vederea asigurării transparenţei şi a unui control eficient al ajutoarelor de stat, administratorul schemei aplică prevederile referitoare la procedura de informare şi de avizare prevăzute în Ordonanța de urgență a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată cu modificări și completări prin Legea nr. 20/2015, cu modificările și completările ulterioare, cu modificările şi completările ulterioare.

**Art. 25**. Furnizorul/administratorul are obligația să publice pe site-ul instituției textul integral al schemei de ajutor de stat, perioada în care se pot înregistra cereri, bugetul anual, data epuizării bugetului anual/total al schemei, precum și forma și conținutul documentelor necesare pentru accesarea acesteia. Numărul și valoarea contractelor semnate, precum și sumele rămase disponibile în cadrul programului vor fi afișate în timp real. astfel datele vor fi publicate la adresa *www.mt.gov.ro* și Ministerului investițiilor și Proiectelor Europene, la adresa *www.mfe.gov.ro.*

**Art. 26.** Beneficiarii sunt obligaţi să raporteze în conformitate cu prevederile Contractului de finanţare, stadiul realizării lucrărilor de investiţii până la finalizarea proiectului, precum şi să furnizeze alte informații suplimentare, la cererea furnizorului de ajutor de stat/administratorului schemei, prin transmiterea către acesta, a formularului de raportare prevăzut în anexă la Ghidul Solicitantului.

**Art. 27**. Raportarea şi monitorizarea ajutoarelor de stat acordate în baza prezentei scheme se realizează în conformitate cu prevederile Ordonanței de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/2006, aprobată cu modificări și completări prin Legea nr. 20/2015, cu modificările şi completările ulterioare, respectiv ale Regulamentului privind procedurile de monitorizare a ajutoarelor de stat, pus în aplicare prin Ordinul președintelui Consiliului Concurenței nr. 441/2022 pentru punerea în aplicare a Regulamentului privind procedurile de monitorizare a ajutoarelor de stat.

**Art. 28**.(1) Furnizorul de ajutor de stat/administratorul schemei sunt obligaţi să păstreze toate informațiile referitoare la ajutoarele acordate în cadrul acesteia (documentele justificative aferente ajutorului de stat acordat), pentru o perioadă de 10 ani începând de la data acordării ultimului ajutor, dar nu mai puţin de o perioadă care expiră după 5 ani de la închiderea oficială sau parțială a Programului Operațional Infrastructură Mare, pentru a demonstra că sunt respectate toate condițiile de exceptare prevăzute de Regulament.

(2) Beneficiarul ajutorului de stat trebuie să păstreze, pentru o perioadă de minim 10 ani fiscali de la data acordării ultimei alocări specifice, toate documentele referitoare la ajutorul de stat primit în cadrul schemei și să transmită furnizorului/administratorului acesteia sau Consiliului Concurenței, în termenele stabilite de aceștia, toate informațiile necesare pentru derularea procedurilor naționale și comunitare în domeniul ajutorului de stat.

**Art. 29**. Pe baza unei cereri scrise, administratorul/furnizorul va transmite Comisiei Europene, prin intermediul Consiliului Concurenței, în 20 de zile lucrătoare sau în termenul fixat în cerere, toate informațiile pe care Comisia Europeană le consideră necesare pentru evaluarea respectării condițiilor acestei scheme de ajutor de stat.

**Art. 30**. Furnizorul are obligaţia de a transmite Consiliului Concurenței toate datele și informațiile necesare pentru monitorizarea ajutoarelor de stat la nivel național, în formatul și în termenul prevăzut de Regulamentul privind procedurile de monitorizare a ajutoarelor de stat, pus în aplicare prin Ordinul președintelui Consiliului Concurenței nr. 441/2022, precum și datele și informațiile necesare pentru întocmirea inventarului ajutoarelor de stat și a rapoartelor și informărilor necesare îndeplinirii obligațiilor României în calitate de stat membru al UE.

**Art. 31**. (1) Furnizorul sau, după caz, administratorul schemei de stat are obligația, conform prevederilor art. 29 din Regulamentul privind Registrul ajutoarelor de stat, pus în aplicare prin Ordinul Președintelui Consiliului Concurenței nr. 437/2016, de a încărca în Registrul electronic al ajutoarelor de stat acordate în România (RegAS) datele și informațiile referitoare la prezenta schemă de ajutor de stat într-un termen de maxim 5 (cinci) zile de la data intrării în vigoare a acesteia.

(2) Contractele de finanțare, actele de acordare a ajutoarelor, plățile, obligațiile de recuperare a ajutoarelor și rambursarea efectivă a respectivelor obligații, aferente acestei măsuri, se vor încărca în RegAS în termen de maxim 7 (șapte) zile de la data semnării contractului / actului sau a publicării acestora în Monitorul Oficial al României, după caz, respectiv de la data instituirii plăților, a obligațiilor de recuperare sau a rambursării efective a respectivelor obligații.

**Art. 32**. În conformitate cu prevederile art. 42 alin. (1) din Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/2006, aprobată cu modificări și completări prin Legea nr. 20/2015, cu modificările şi completările ulterioare, furnizorul va informa Consiliul Concurenței cu privire la intrarea în vigoare a prezentei scheme de ajutor de stat, precum şi a oricărei modificări aduse măsurii de sprijin, în termen de maxim 5 zile de la momentul la care acest eveniment a avut loc.

1. Conform COMMUNICATION FROM THE COMMISSION TO THE EUROPEAN PARLIAMENT, THE COUNCIL, THE EUROPEAN ECONOMIC AND SOCIAL COMMITTEE AND THE COMMITTEE OF THE REGIONS An action plan for EU-Ukraine Solidarity Lanes to facilitate Ukraine's agricultural export and bilateral trade with the EU. [↑](#footnote-ref-1)